Mette Frederiksen (S), 2014-01-28:
Tak for det.
Jeg går ud fra, at vi ikke behøver at gentage den mere generelle debat, som vi allerede har haft under ét beslutningsforslag.
Jeg vil i hvert fald ikke gentage min egen lange indledning, men igen opfordre til, at de tre partier tager deres beslutningsforslag med under armen, når vi snart skal i gang med at diskutere beskæftigelsesreformen. Hvad angår det konkrete forslag, som vi behandler nu, B 25, bider jeg mærke i, at der ikke her er nogen ideer til, hvad der skal træde i stedet for 6 ugers selvvalgt uddannelse.
Det synes jeg selvfølgelig er problematisk, for jeg skal ikke lægge skjul på, at jeg grundlæggende er tilhænger af, at de mennesker, der har mistet deres arbejde, og som har svært ved at komme ud af arbejdsløsheden og mangler nogle formelle kompetencer for at kunne komme ind på arbejdsmarkedet igen, skal have nogle muligheder for at kunne dygtiggøre sig undervejs i deres ledighedsperiode.
Jeg tror, man må sige, at der gennem tiden desværre er blevet spildt både penge og tid på aktivering, der ikke har bragt mennesker tættere på arbejdsmarkedet, og det havde været klogere at bruge noget af den tid og nogle af de penge på i stedet at give dem et kompetenceløft.
Det er selvfølgelig noget af det, vi fra regeringens side er optaget af, for vi ved godt, at de arbejdsløse i det her land er meget forskellige.
Der er nogle, der bliver ramt af arbejdsløshed – det er noget, der kan overgå os alle sammen – og som har et godt netværk, kompetencerne er i top, og i løbet af ganske kort tid er de tilbage på arbejdsmarkedet.
Men der er jo også andre grupper, der hænger mere på kanten af vores arbejdsmarked, og som måske ikke har trukket ret meget på uddannelseskontoen, dengang de var unge, som ikke har haft ret gode muligheder for at videre- og efteruddanne sig igennem deres arbejdsliv, og som derfor reelt har behov for et målrettet kompetenceløft for at kunne komme ind på arbejdsmarkedet.
Jeg vil også gerne her sige, at jeg ikke er tilhænger af generelle uddannelsesrettigheder, hvor man bare siger: Uddannelse til alle.
Jeg tror, vi skal målrette midlerne og indsatsen til dem, der har det største behov, og jeg tror, det er vigtigt, at vi i beskæftigelsespolitikken sørger for, at uddannelserne er så tæt på arbejdsmarkedet som overhovedet muligt.
Ofte vil det være nogle korte kompetencegivende forløb, som nok er det mest frugtbare, i forhold til at man kan komme i arbejde.
Og med det siger jeg også, at når vi skal i gang med at diskutere beskæftigelsesreformen, synes jeg, at vi fordomsfrit skal diskutere alle de ordninger, der er på området, og om de i tilstrækkelig grad, sådan som det er indrettet i dag, bidrager til det ønske, vi har fra regeringens side, om at sikre en mere varig tilknytning til arbejdsmarkedet også for den ufaglærte del af vores arbejdsstyrke.
Så jeg er som udgangspunkt med på at diskutere mangt og meget, men jeg vil gerne advare mod, at man bare nedlægger ordninger og ikke gør sig overvejelser om, hvad der skal træde i stedet.
Og igen vil jeg gerne opfordre til, at vi snart går i gang med den samlede diskussion af den samlede beskæftigelsespolitik, og der kan de tre partier jo så tage de her tre beslutningsforslag med under armen.